Klaus Kjær (DF), 2000-05-02:
Beslutningsforslaget er affødt af den debat, der har været i medierne, navnlig i B.T., hvor den ene historie efter den anden dukkede op om de ulige beskatningsforhold, der gælder for udstationeret personale.
Eksemplerne har været mange, og i bemærkningerne til lovforslaget er der blot et udpluk, som belyser de urimeligheder, som udstationerede har været udsat for i forbindelse med, at de har påtaget sig international tjeneste.
Navnlig forekommer det urimeligt, hvor udstationerede medarbejdere var blevet lovet skattefrihed, men efterfølgende er blevet opkrævet ekstraskat efter hjemkomsten.
Mange af disse mennesker er blevet direkte vildledt om de skattemæssige forhold, og det har bevirket, at Udenrigsministeriet har måttet udsende et standardbrev til lokale skattemyndigheder med vejledning om, hvordan betjente, der blev udsendt gennem Udenrigsministeriets internationale humanitære beredskab, skal have skattefrihed i henhold til ligningslovens § 33 A. Der er mange andre eksempler, også vedrørende soldater og civilt udsendte medarbejdere. Andre, ofte højtlønnede personer, har taget orlov fra den myndighed, hvor de normalt arbejder, og gennem en kontrakt med Udenrigsministeriet har de opnået fuldstændig skattefrihed.
Beslutningsforslaget er, som forslagsstillerne selv kalder det, et opfejningsforslag, hvor alle personer, som siden 1995 har været udsendt af den danske stat til løsning af internationale opgaver, bevilges skattefrihed i henhold til ligningslovens § 33 A. Det skal gælde, hvis personen eller en tilsvarende person fra gruppen, som personen kommer fra, eller andre ved samme tjenestested har fået skattefrihed stillet i udsigt. Det foreslås, at kontrakterne skal være indgået senest samme dag som beslutningsforslagets fremsættelsesdato.
Beslutningsforslaget indebærer desuden, at der skal være mulighed for at få ændret slutopgørelsen for alle skatteborgere tilbage til og med 1995.
Og forslaget skal finansieres ved, at et aktstykke til Finansudvalget sikrer den fornødne økonomiske ramme.
Samtidig foreslås det, at der inden den 1. maj udarbejdes et sæt midlertidige retningslinjer for, hvorledes kontraktforhold og skatteforhold skal være for alle personer og grupper af personer, der udsendes af den danske stat i international tjeneste.
Datoen den 1. maj må nødvendigvis skubbes, men det bør ske snarest muligt.
Endelig foreslås det, at der nedsættes et tværministerielt udvalg, som allerede i folketingssamlingen 2000-01 kan fremsætte forslag til nye, ens retningslinjer for kontrakter, løn, ansættelsesvilkår og skatteforhold for alle personer og grupper af personer, der udsendes af den danske stat i international tjeneste.
Den lovede skattefritagelse skal naturligvis stå ved magt, og hvis skatteministeren ikke har hjemmel til at indrømme skattefrihed, må et sådant aktstykke til Folketingets Finansudvalg kunne løse problemet. Dansk Folkeparti er ligeledes enigt i, at der snarest mulig udarbejdes et sæt midlertidige retningslinjer for, hvorledes kontraktforhold og skatteforhold skal være for disse personer, ligesom vi er enige i, at der også hurtigst mulig må fremsættes forslag til nye, ensartede retningslinjer for løn- og skatteforhold for disse personer. Dansk Folkeparti kan således støtte forslaget.